Danskere vil gerne have et stort udbud af varer, men i virkeligheden kan vi bedst lide at købe det, vi kender.

De danske supermarkeder bugner ikke af fødevarer, hvis man sammenligner dem med de udenlandske.

Herhjemme giver supermarkederne nemlig i snit kunderne 60 procent færre varer at vælge imellem end butikker i ti andre europæiske lande som for eksempel Spanien, Frankrig og Italien, skriver Politiken fredag.

Men hvad er egentlig vigtigt, når vi danskere vælger supermarked? Giv dit svar længere nede i artiklen.

Derfor er der få varer i Danmark

Spørger man Dorte Wimmer, som er detail- og forbrugerekspert i Retail Institute Scandinavia, er der tre primære årsager til, at danskerne ikke får et lige så stort udvalg som i vores nabolande.

De danske forbrugere har gennem de seneste ti år haft stort fokus på pris, når de handler ind. Dorte Wimmer beskriver tendensen som, at vi har været i en "mental finanskrise". Der har fået discount-kæderne til at blomstre.

- I Danmark har vi en højere andel af lavpris supermarkeder end i andre lande. De har som bekendt et begrænset vareudbud, siger Dorte Wimmer og uddyber, at en undersøgelse viser, at når vi handler for 100 kroner, lægger vi 40 kroner i et lavpris supermarked.

Danske vanedyr

I modsætning til mange andre lande, vil vi gerne have gå-afstand til vores supermarkeder, og det betyder, at butikkerne ligger side om side midt inde i byerne, hvor der ikke er meget plads.

- Der er ikke plads nok til et stort udbud af varer. I Frankrig har de eksempelvis store Carrefour-supermarkeder, hvor man kører til og handler stort ind. Der er udvalget meget større.

En anden vigtig faktorer, der spiller ind i forhold til udvalget af fødevarer er, at vi danskere i høj grad er vanemennesker. Vi kan godt lide at købe det samme, som vi ved smager på en bestemt måde og er i den sædvanlige indpakning.

Og det har indflydelse på mængden af nye varer på hylderne.

- Det er ganske få nye varer, der får lov at blive stående på hylderne, efter de er blevet testet i supermarkederne, siger Dorte Wimmer og fortsætter:

- Det kræver, at forbrugerne vælger de nye varer aktivt til, og så kræver det, at supermarkederne markedsfører dem.

Ifølge Dorte Wimmer giver danskerne i øjeblikket udtryk for, at de ønsker innovation i blandt andet supermarkederne. Men nogle gange tyder det på, at danskerne blot vil have muligheden for at vælge en ny yoghurt - men sjældent ender med at købe den.

- Vi er bare rigtig meget vanedyr på det område.

Stem herunder på, hvad der er vigtigt, når du vælger dit supermarked.

Vidste du...?

Mange danskere lægger stor vægt på, hvor godt udbuddet er i supermarkedernes frugt- og grøntafdeling. Og det er de enkelte butikker vældig opmærksomme på. Dorte Wimmer fortæller, at vi mere eller mindre bedømmer et supermarked ud fra dets frugt- og grøntafdeling.

- Hvis man har en flot afdeling med frugt og grønt, så bedømmer du supermarkedet godt, men hvis du ikke er tilfreds med udvalget i den populære afdeling, så bedømmer du supermarkedet dårligt, siger Dorte Wimmer og tilføjer:

- Det er derfor, frugt- og grøntafdelingen typisk ligger lige, når man kommer ind i butikken.